作者:長孫佐輔
標題:聞韋駙馬使君遷拜臺州
內容:溟藩軫帝憂，見說初鳴騶。德勝禍先戢，情閑思自流。蠶殷桑柘空，廩實雀鼠稠。諫虎昔賜駿，安人將問牛。曾陪後乘光，共逐平津遊。旌旆擁追賞，歌鐘催獻酬。音徽一寂寥，貴賤雙沉浮。北郭乏中崖，東方稱上頭。躋山望百城，目盡增遐愁。海逼日月近，天高星漢秋。無階異漸鴻，有志慚馴鷗。終期促孤棹，暫訪天臺幽。